РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/66-23

28. април 2023. године

Б е о г р а д

**З А П И С Н И К**

**СА ТРЕЋЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 28. МАРТА 2023. ГОДИНЕ**

Седница је почела у 14 часова.

Седницом је председавао председник Одбора др Муамер Бачевац.

Седници су присуствовали: Андријана Васић, Весна Недовић, Золтан Дани, Бранимир Јовановић, доц. др Биљана Ђорђевић, Сандра Јоковић, Наташа Тасић Кнежевић, Милоратка Бојовић и Срђан Миливојевић, чланови Одбора.

Седници нису присуствовали чланови Одбора: проф. др Драгољуб Ацковић, Момчило Вуксановић, Шаип Камбери, Марија Лукић, прим. др Нада Мацура, др Анна Орег и проф. Зоран Радојичић.

Седници су присуствовали: Јана Матеовић, Драган Марковић, Марија Јовановић, Наташа Ивановић, Дијана Радовић и др Данијела Грујић, заменици чланова Одбора.

Седници су присуствовали народни посланици који нису чланови Одбора: Радмила Васић и Александар Јерковић.

Седници су присуствовали: Томислав Жигманов, министар за људска и мањинска права и друштвени дијалог, проф. др Рејхан Куртовић, државни секретар, Нина Митић, помоћник министра, Биљана Марковић, помоћник министра и Данијела Јанковић, секретар Министарства.

Председавајући је констатовао да су испуњени услови за рад и одлучивање те је предложио следећи

Дневни ред:

1. Разматрање Информације о раду Министарства за људска и мањинска права и друштвени дијалог за период април- јун 2022. године;
2. Разматрање Информације о раду Министарства за људска и мањинска права и друштвени дијалог за период јул- септембар 2022. године;
3. Разматрање Информације о раду Министарства за људска и мањинска права и друштвени дијалог за период октобар - децембар 2022. године.

4. Доношење одлуке о организовању јавног слушања на тему спречавања дечјих бракова.

Пошто није било предлога за измену или допуну предложеног Дневног реда, председник Одбора је предложио да на основу члана 76. Пословника Народне скупштине, Одбор на седници обави заједнички начелни претрес о тачкама 1. до 3. предложеног Дневног реда.

Председник Одбора је ставио на гласање предложени Дневни ред у целини.

Oдбор је ПРИХВАТИО предложени Дневни ред.

Пре преласка на рад по утврђеном дневном реду Одбор је усвојио записник Друге седнице Одбора.

**ЗАЈЕДНИЧКИ НАЧЕЛНИ ПРЕТРЕС О ТАЧКАМА 1. ДО 3. ДНЕВНОГ РЕДА – Разматрање информација о раду Министарства за људска и мањинска права и друштвени дијалог:**

**Председник Одбора** је на почетку напоменуо да је Министарство за људска и мањинска права и друштвени дијалог доставило Одбору три информације о раду. Информације су прослеђене члановима Одбора електронским путем. Одбор разматра ове информације у складу са чланом 229. Пословника Народне скупштине. Председник Одбора је позвао министра да Одбор упозна са активностима које је Министарство имало у наведеном периоду.

**Министар Toмислав** **Жигманов** је истакаода се информације о раду Министарства претежно односе на раздобље када је била министарка госпођа Гордана Чомић, а трећи извештај се односи на два месеца његовог мандата. У том раздобљу најзначајнија активност је била припрема и организација избора за националне савете националних мањина. Они су расписани почетком априла, изборне радње су почеле за електорске изборе у септембру месецу, а избори су одржани 20. новембра. До краја године су одржане конститутивне седнице националних савета националних мањина. Албански национални савет није завршио процес избора органа и ушли су у процес допунских избора за нови сазив по другачијем моделу, по правилима које је предвидео закон.

**Председник Одбора** је отворио расправу.

**Др Данијела Грујић** се изјаснила да ће гласати против усвајања информација о раду Министарства за људска и мањинска права и друштвени дијалог. Указала је на извештај Стејт департмента о стању људских права у нашој земљи и оно што посебно забрињава јесу озбиљна ограничавања слободе изражавања и слободе медија. Такође је навела да о томе говоре и извештаји других организација, као што су извештај Европске комисије Савета Европе, Фридом Хауса и Међународног института за демократију и изборну подршку. У извештају Стејт департмента спомиње се и корупција у власти, недостатак истраге и одговорности за родно засновано насиље, насиље у породици, насиље између интимних партнера, сексуално насиље, рани брак, забрињавајућу ситуацију у погледу трговине људима и злочин и насиље над припадницима ЛГБТ популације. Истакла је да априлски избори прошле године нису били слободни, кампања се одвијала у неравноправним условима, опозиција је имала у врло ограниченом обиму приступ јавном сервису, који је био наклоњен функционерској кампањи носиоца власти. Указала је на случај насиља над грађанима у Новом Саду, када су протествовали против усвајања Генералног урбанистичког плана. Такође, поменула је поступање Информера у вези са објављивањем интервјуа са вишеструким силоватељем Игором Милошевићем. Реализација скупа Евро прајд у септембру је до последњег дана била неизвесна. У вези избора за националне савете националних мањина, по њеним сазнањима,било ја пуно нерегуларности. Поменула је случај из Бачког Петровца у вези избора за Национални савет Словака, а слично се догодило и у вези избора када је реч о русинској националној мањини, јер су бројни листићи били поништени. У наставку излагања је истакла да имамо озбиљан проблем са фемицидом, двадест седам жена су биле жртве фемицида и да је ово тема којој морамо озбиљно да се посветимо и ми овде у овом одбору и само министарство. Из тог разлога потребно је да се хитно организује јавно слушање.

**Председник Одбора** јеупознао присутне да је Одбор већ одржао конференцију под називом „Институционални одговор на фемицид“ и да су представници опозиције имали активну улогу, учествовали су и у припреми и у самој реализацији ове конференције. Договорено је да направимо још серију сличних конференција, јавних слушања, да покушамо на сваки начин да ово питање учинимо видљивијим.

**Томислав** **Жигманов**  је нагласио да Министарство нема механизме силе и заштите, нити да врши истраге. Министарство може констатовати у извештајима да се одређене повреде људских и мањинских права дешавају у Републици Србији. Када је у питању фемицид, навео је да је то део надлежности Министарства унутрашњих послова, Министарства правде, Министарства за рад, запошљавање, борачка и социјална питања, као и центара за социјални рад. Министарство није у могућности да решава сваки прекршај, сваки облик насиља или говор мржње. Оно што је у непосредној надлежности Министарства и шта је у складу са тим урађено, садржано је у ове три информације.

**Срђан Миливојевић** је навеода јеСрбија дефинисана од стране међународних институција, као хибридна демократија и да смо забележили највећи пад у Европи од свих европских држава у области људских права и грађанских слобода. Заштитнику грађана истекао је мандат, а Народна скупштина је пре истека мандата морала да организује избор новог Заштитника грађана. Нелегитимни сазив парламента је одговоран и за нелегитиман референдум о промени Устава. На територији Косова и Метохије није био спроведен референдум. Такође је навео да немамо комисију која би се бавила праћењем услова у затворима, па је поставио питање када ћемо је имати, зашто чекамо девет месеци да је добијемо. Навео је да имамо неколико политичких осуђеника и да је један од њих новинар Дејан Петар Златановић који је оптужен због претњи председнику Републике и председнику Српске напредне странке. Изразио је жељу да га сутра посети, да види у каквом је стању и захтева да му се одговори када сутра можемо да одемо у Централни затвор. Такође је говорио о насиљу над активистима у Новом Саду који су дошли на јавну расправу да изразе протест због усвајања плана генералне регулације. Поставио је питање, када ће да се реши судбина Александра Обрадовића, узбуњивача из Крушика из Ваљева. Говорио је и о изборним условима и политичком притиску на запослене у јавном сектору. Такође, и он је поменуо интервју у Информеру, а говорио је и о протестима грађана Новог Београда. Закључио је да све ово захтева посебну седницу Одбора на којој би се анализирало стање људских права у Репубици Србији.

**Председник Одбора** је истакао да је за образовање Комисије за контролу извршења кривичних санкција надлежна Народна скупштина, а да ће четири одбора - Одбор за здравље и породицу, Одбор за рад, социјална питања, друштвену укљученост и смањење сиромаштва, Одбор за правосуђе, државну управу и локалну самоуправу и овај одбор, претходно одредити своје представнике.

**Доц др. Биљана Ђорђевић** je истакла,када је реч о фемициду, да је потребно разјаснити питање надлежности, поготово када је реч о родној равноправности. Истиче да је на почетку учествовала у покушају органиизовања Конференције о институционалном одговору на фемицид преко Женске парламентарне мреже, али да није била задовољна и да је потребно да Одбор организује јавна слушања. У наставку излагања је истакла да треба успоставити систем за праћење фемицида, који подразумева и анализу тога шта су узроци, шта је институционално заказало, где су били пропусти. Навела је да имамо низ тела, али није јасно шта је резултат свих тих координација јер делује да заправо резултата нема. Поставила је питање да ли Министарство има члана у радној групи за измену Кривичног законика, у вези са пооштравањем казне за учиниоце силовања и насиља у породици, дакле да ли радна група ради на изменама Кривичног законика у вези са изменама за кривично дело силовања и остала кривична дела против полне слободе и да ли се ту можда разматра увођење фемицида као кривичног дела. Поставила је и питање везано за Универзални периодични преглед и потребу да се парламент више укључи у припрему извештаја. Предлаже да се уместо три акумулиране информације које се разматрају обједињено, одржавају седнице на свака три месеца на којима би се говорило о раду Министарства.

**Наташа Тасић-Кнежевић** наглашава да је Србија што се тиче људских и мањинских права учинила доста тога и кроз стратегије и кроз законе. Колико год да су наши закони добри, проблем почиње од околине. Имали смо случај девојчице која је злостављана осам година. Значи, није проблем у закону, проблем је до човека, до свакога од нас појединачно, нас као појединаца. У вези тога истиче да је дужност свих да када чују да неко малтретира жену и децу да их пријави, да би се спречило убиство. Што се тиче извештаја Стејт департмента о кршењу људских права у Србији, изражава неслагање с тим. Наводи ситуацију у Авганистану где се девојчице од шест година продају и где се крше сва могућа људска права, пре свега права жена и деце. Закључила је да Србија, што се тиче људских права, води добру политику.

**Милоратка Бојовић** истиче да се слаже са претходном колегиницом и сматра да овај одбор треба да се осврне на случај од пре неколико дана из Миријева, где је затајио Центар за социјални рад, где дете од осам година у школи није било на прозивци, није било код педијатра, стоматолога, у дому здравља. Такође наводи и случај у Крушевцу где је ухапшен човек који је злостављао двоје малолетне деце. Осврнула се на проблем заштите Срба и неалбанског становништва на Косову и Метохији. Поред физичке угрожености, дешавају се напади на имовину грађана и Српске православне цркве, а да се ти случајеви не решавају од стране власти. Сматра да су затајиле институције Републике Србије везано за јужну српску покрајину и да као резултат те неодговорне политике данас имамо на преговарачком столу тзв. француско-немачки споразум који је потпуно у супротности са нашим Уставом и законом, па и поштовањем Резолуције 1244. У наставку је говорила и о успостављању институције локалног заштитника грађана.

**Радмила Васић** је нагласила да су у Републици Србији сви једнаки, да сви имају једнака права и да ЛГБТ заједница има потпуно иста права као и сви остали. Међутим, мисли да ЛГБТ заједница, не само у време геј парада када их организују, него и током читаве године, врши неку врсту дискриминације. Навела је да има преко 96% оних који поштују традиционалне породичне вредности и да сексуално опредељење није људско право, већ приватност. Потребно је бавити се проблемима других заједница као нпр. Срба са Косова и Метохије и да није видела извештај о томе, како се и на који начин поштују основна људска права Срба на Косову и Метохији. Срби на Косову и Метохији, у 21. веку, имају мање права него 1999. године. Они немају право на живот, немају право на слободу кретања, на слободу говора, да сачувају своју имовину. Очекује да у наредним извештајима то буде тема, посебно из разлога што се одржавају чести сусрети са многим међународним организацијама. Такође, поставила је питање дискриминације обичних људи који штите своја имања у свим овим угроженим местима где се граде мини хидроелектране и тамо где се притиском покушава куповина имања ради отварања рудника.

**Aлександар Јерковић,** обраћајући се министру Жигманову, навeo је да не може да прихвати да није одговоран за део људских права која нису правно формално у његовој ингеренцији. Истакао је да је људима на Косову и Метохији онемогућено право на кретање и на слободу говора и да они живе у страху 365 дана у години. Поставио је питање шта је са правима војника који су ратовали на Косову и Метохији. Подсећа на положај 549. моторизоване бригаде под командом генерала Божидара Делића, када су бачене касетне бомбе, бомбе са осиромашеним уранијумом. Поставио је питање какве су последице по те људе који су били спремни да се жртвују за ову земљу, да понуде свој живот и своје здравље и како се бринемо данас о њима. Такође, упознао је народне посланике са својим случајем када је пре десет дана нападнут у Кошутњаку од стране седморице лица, оркестрираним нападом којим је управљао извесни Слободан Станимировић. Истакао је да на његовом месту може да буде било ко од присутних. На крају је констатовао да се увођењем таквих стандарда комуникације са политичким неистомишљеницима, и у ситуацији када народни посланик може да буде нападнут, а да лица не буду идентификована, осим оних који се виде на снимку телефона, шта треба да очекује обичан грађанин.

**Председник Одбора**, на крају расправе, истакао је да свакако проблем фемицида јесте на првом месту, а да су угрожене групе чија права треба у већој мери заштитити, спадају и Роми и друге мањинске групе. Навео је да мањински народи, којих у овој држави има 15% и више, заслужују више пажње, пре свега њихови проблеми, неучествовање и неукључивање у државном апарату и то треба да буде изузетно битно. Наравно, и све друге теме, као што је стање људских права на Косову и Метохији.

**Томислав** **Жигманов** је на крају свог обраћања истакао да су непосредни повод доласка на седницу Одбора, информације о раду Министарства, које се односе на три квартала. Када је у питању унапређење људских и мањинских права мисли да бележимо неке помаке. Сви законодавни садржаји у Републици Србији усклађени су са Истанбулском конвенцијом, која је 2013. године ратификована, међу првима у свету. У првом месецу ове године усвојен је Универзални периодични преглед од стране Владе Републике Србије и објавњен је на интернет страници Министарства. Државна делегација ће од 10. до 12. маја представити тај извештај Сaвету за људска права Уједињених нација у Женеви. Саставни део тога извештаја јесу и ставови организација цивилног друштвa, који се баве људским правима. Сваки државни извештај, будући да се односи на десетак ресора, обједињава се у Министарству. Министарство сваки облик насиља осуђује и искључује, али као државни орган не могу утицати на тужилаштво, нити на судове. Међутим, у сваком случају, свака осуда, доприноси томе да се у јавности ствара клима да је насиље, мржња, сваки облик непоштовања људских права у Републици Србији, недопустиво. У вези поменутих локалних омбудсмана, то питање је у надлежности непосредно Министарства за државну управу и локалну самоуправу, а према информацијама којима располаже, има 36 локалних омбудсмана. Указао је да има и других питања и проблема који нису поменути, а многи су међусобно повезани, као што је вршњачко насиље. Закључио је да ће Министарство учинити све да се у доменима њихове непосредне надлежности, ради на развоју политике афирмације културе, дијалога, толеранције, уважавања достојанства сваке особе, у складу са принципима на којима почива Универзална декларација о људским правима Уједињних нација.

**Председник Одбора** је закључио расправу и ставио на гласање Информације о раду Министарства за људска и мањинска права и друштвени дијалог за период: април – јун 2022. године; за период јул - септембар 2022. године и за период октобар-децембар 2022. године. Након гласања за сваку поједначну информацију, констатовао је да је Одбор већином гласова ПРИХВАТИО наведене информације.

На основу члана 229. став 4 . Пословника Народне скупштине, Одбор ће поднети извештај Народној скупштини да је разматрао и одлучио да прихвати информације о раду Министарства.

**ЧЕТВРТА ТАЧКА ДНЕВНОГ РЕДА – Доношење одлуке о организовању јавног слушања на тему спречавања дечјих бракова**

**Председник Одбора** је истакао да је Одбору достављена иницијатива Ромског женског центра Бибија за организовање јавног слушања с обзиром на то да се налазимо у кампањи „Месец ромског женског активизма“. Ове године она је усмерена на укидање дечјих бракова, која се дешавају међу општом популацијом, али је ипак најзаступњенија у ромским заједницама, више од половине двојчица се удају пре навршене 14 године.

Полазећи од ове инцијативе, преседник Одбора је предложио да се организује јавно слушање како би се народни посланици упознали са овим проблемом, са предлозима за промену нормативног оквира, као и са активностима Националне коалиције за окончање дечјих бракова. Ова коалиција је основана 2019. године на иницијативу Координационог тела за родну равноправност Владе Републике Србије и УНИЦЕФ-а. На јавном слушању би надлежни органи представили своје активности у вези спречавања дечјих бракова, разматрали би се предлози за унапређење законодавног оквира и били би представљени резултати истраживања Ромске женске мреже о дечјим браковима.

Јавно слушање би се одржало у среду, 5. априла 2023. године од 12 до 14.30 часова, под називом „Свако дете има право на детињство, зауставимо дечје бракове“. На овај догађај били би позвани представници надлежних министарстава, независни државни органи, организације цивилног друштва, међународних организација које се баве овим питањима и то: Министарство за људска и мањинска права и друштвени дијалог, Координационо тело за родну равноправност Владе Републике Србије, УНИЦЕФ, Повереник за заштиту равноправности, Заштитник грађана, Министарство за рад, запошљавање, борачка и социјална питања, Министарство здравља, Министарство просвете, Министарство привреде, Министарство унутрашњих послова, Републички завод за социјалну заштиту, Траг фондација, Ромска мрежа у Србији и Национални савет ромске националне мањине. По потреби и у скаду са исказаним интересовањем били би позвани и други учесници.

**Председник Одбора** је отворио дискусију поводом ове тачке дневног реда.

**Др Данијела Грујић** је изјавила да подржава организацију овог јавног слушања, и сматра да је превенција и спречавање дечјег брака од изузетног друштвеног значаја. Прошле године је донета Декларација о укидању дечјих бракова од стране Националног савета ромске националне мањине и то је један позитиван знак да ћемо овако једном заједничком иницијативом свих структура друштва и државе некако успети да се изборимо.

**Наташа Тасић-Кнежевић** је истакла да дечји брак није ромска традиција и да треба радити на спречавању те појаве у нашем друштву.

**Доц др. Биљана Ђорђевић** подржава овај предлог и истиче да можемо да дискутујемо чак и о терминологији, да ли можемо нешто уопште назвати дечјим браком или принудним браком, јер деца нису у ситуацији аутономног одлучивања. Даље, наглашава да треба донети одлуку о организовању јавног слушања и у вези са праћењем фемицида.

**Срђан Миливојевић** истиче да је потребно дефинисати ово јавно слушање, ако су присутни сагласни, као принудни брак малолетних лица, а не дечји брак, јер је овде реч о принудном браку малолетних лица.

**Председник Одбора** је изјавио да нема ништа против, али ипак предлаже да се на јавном слушању позабавимо том темом. Након тога је ставио на гласање Предлог одлуке о организовању јавног слушања.

Одбор је једногласно донео ОДЛУКУ О ОРГАНИЗОВАЊУ ЈАВНОГ СЛУШАЊА под називом „Свако дете има право на детињство, зауставимо дечје бракове“, које ће се одржати 5. априла 2023. године.

Седница је закључена у 15.45 часова.

**СЕКРЕТАР ОДБОРА ЗАМЕНИК ПРЕДСЕДНИКА ОДБОРA**

Рајка Вукомановић Наташа Тасић-Кнежевић